JASLOVSKÉ BOHUNICE / Pred pätnástimi rokmi slovenská vláda rozhodla o odstavení dvoch blokov jadrovej elektrárne v Jaslovských Bohuniciach. Odvtedy prebieha ich likvidácia, ktorá nás bude stáť viac ako jednu miliardu eur. Celkovo má trvať 20 rokov a v týchto dňoch prechádza do poslednej štvrtiny.
Pri likvidácii rozrezali posledný z viac ako desiatky parogenerátorov, ktoré tvarom pripomínajú obrovské cisterny. Materiál je už použiteľný na recykláciu, nie je nebezpečný. Prvý blok jadrovej elektrárne v Jaslovských Bohuniciach do siete nedodáva elektrinu už pätnásť rokov, ale jeho likvidácia nie je dokončená ani dnes. Dokončená je však jedna z etáp, ktorou je rezanie posledného z parogenerátorov.
"Parogenerátorov je celkovo dvanásť a každý váži 150 ton. Viac ako dve tretiny parogenerátora vieme uvoľniť do životného prostredia na druhotné spracovanie, je to z rádiologického hľadiska úplne čisté," informuje Matej Korec, generálny riaditeľ VUJE, a.s. Dĺžka jedného parogenerátora je takmer 12 metrov a vnútorný priemer viac ako 3 metre. Prvý z nich začali rezať pred tromi rokmi.
Posledný parogenerátor sa podarilo rozrezať o dva mesiace skôr, ako bolo plánované. Obidva bloky jadrovej elektrárne majú byť úplne zlikvidované v roku 2027. Aj bez oboch odstavených blokov je Slovensko schopné dodávať do siete elektrinu vyrobenú u nás doma. Dodáva ju v objeme, ktorý pokryje našu spotrebu. Našu sebestačnosť zaručuje tretí blok jadrovej elektrárne v Mochovciach. Keď bude dokončený štvrtý blok, budeme našu energiu môcť aj vyvážať.